निर्मला सीतारमण के प्याज वाले बयान पर राहुल गांधी का तंज, 'किसी ने उनसे यह नहीं पूछा था कि वह क्या खाती हैं बल्कि...'  
निर्मला सीतारमण के प्याज वाले बयान पर राहुल का तंज
'किसी ने उनसे यह नहीं पूछा था कि वह क्या खाती हैं'
'लोग जानना चाहते हैं कि अर्थव्यवस्था संकट में क्यों है?'
कांग्रेस नेतृत्व की बैठक में राहुल गांधी ने कहा, 'कोई नहीं पूछ रहा कि आप प्याज खाती हैं या नहीं. आप वित्त मंत्री हैं और हम पूछ रहे हैं कि अर्थव्यवस्था क्यों संकट का सामना कर रही है? अगर आपने गरीब से गरीब व्यक्ति से भी पूछा होता तो आपको उचित जवाब मिल जाता.'
वायनाड से कांग्रेस सांसद ने आरोप लगाया कि प्रधानमंत्री नरेंद्र मोदी ने भारत की सबसे बड़ी ताकत उसकी अर्थव्यवस्था को तबाह कर दिया है. उन्होंने कहा, 'हम अपने लोगों की आवाज पर भरोसा करते हैं, लेकिन नरेंद्र मोदी केवल खुद पर भरोसा करते हैं. उन्होंने किसी दुकानदार से नोटबंदी के बारे में नहीं पूछा. उन्होंने किसानों या किसी अन्य से इस बारे में नहीं पूछा. उन्होंने भारत की सबसे बड़ी ताकत को तबाह किया, जो इसकी अर्थव्यवस्था है. उन्होंने यही काम जीएसटी के साथ किया. अब आप देखें कैसी हास्यास्पद स्थिति उत्पन्न हो गई है?'
कांग्रेस नेता ने कहा कि उनकी पार्टी शर्तें लागू कर लोगों का अपमान नहीं करेगी. उन्होंने कहा, 'हम अपने ही लोगों की पिटाई या हत्या पर भरोसा नहीं करते और इसके लिए हम राष्ट्रीय स्तर पर लड़ रहे हैं.' उन्होंने कहा कि राज्य में बाढ़ पीड़ितों के मुआवजा और पुनर्वास के लिए वह केंद्र और राज्य सरकार पर दबाव बना रहे हैं. नीलाम्बुर में सभा को संबोधित करते हुए राहुल गांधी ने वायनाड के स्कूल में सांप के काटने से बच्ची की मौत का उल्लेख किया और कहा कि केरल की छवि देश भर में सबसे बेहतर शिक्षा देने की है, लेकिन इस घटना से साफ होता है कि सुविधाओं में सुधार की जरूरत है.